নয়াদিল্লি: আজ ৪০ দিন হল যন্তর মন্তরে বসে তাঁরা বিক্ষোভ দেখাচ্ছেন। নানা অভিনব উপায় অবলম্বন করে তাঁদের দুর্দশার প্রতি প্রশাসনের দৃষ্টি আকর্ষণ করার চেষ্টা করছেন। শনিবার তাঁরা মূত্র সেবন করে প্রতিবাদ জানালেন। তাঁরা তামিলনাড়ুর কৃষক। প্রতিবাদীদের নেতা পি আয়াক্কুন বলেছেন, “সরকার আমাদের জল দিচ্ছেন না, তাই মূত্র পান করছি।” তাঁদের দাবি, খরায় ক্ষতিগ্রস্ত কৃষকদের সমস্ত ঋণ মকুব করতে হবে এবং যথেষ্ট পরিমাণে ক্ষতিপূরণ দিতে হবে। তাঁদের অভিযোগ, তামিলনাড়ু এমনিতেই খরায় ভোগা রাজ্য। তার ওপর কাবেরীর জল নিয়ে কর্নাটকের সঙ্গে বিবাদের ফলে তাঁরা ওই নদীর জল প্রায় কিছুই পাচ্ছেন না। কেন্দ্র ত্রাণের ব্যবস্থা করেছেন বটে, তবে তা যথেষ্ট নয়। এর আগে নানা ভাবে বিক্ষোভ দেখিয়েছেন তাঁরা — খুলি নিয়ে, নগ্ন অবস্থায় হেঁটে, মাথা মুড়িয়ে আর গোঁফ অদ্ধেক কেটে, মুখের মধ্যে সাপ আর ইঁদুর নিয়ে, নিজেদের সাজানো শেষকৃত্য করে, আর নিজেদের বেত মেরে। ওদিকে ২৫ এপ্রিল তামিলনাড়ু বন্‌ধে যোগ দেওয়ার জন্য বিক্ষোভরত কৃষকদের প্রতি আবেদন জানিয়েছে ডিএমকে-সহ বিরোধী দলগুলি।